text: [{"text_idx": "#000004", "text": "Madrame a Butangi bwa Bible"}, {"text_idx": "#000007", "text": "Temote i tutu umo nkasampe wa\u0304di mu kipwilo kya Lesetala. Shandi wa\u0304di Mungidiki, inandi nandi wa\u0304di Muyuda. Inandi Yunisa ne nkambo wandi Loisa, ba\u0304fundije Temote myanda ya Yehova tamba ku bwanuke."}, {"text_idx": "#000008", "text": "Polo pa\u0304kapempwile kipwilo kya Lesetala mu lwendo lwandi lwa bubidi lwa busapudi, wa\u0304jingulwile amba Temote usenswe banababo bininge kadi usakanga kwibakwasha. Polo wa\u0304ityile Temote ende nandi mu lwendo lwandi. Mwenda mafuku, Polo wa\u0304fundije Temote ekale mufundiji ne musapudi mulumbuluke wa myanda miyampe."}, {"text_idx": "#000010", "text": "Mu Tesalonika, kibundi kya bene Masedonya, bantu bavule bana-balume ne bana-bakaji, ba\u0304ikele ke bene Kidishitu. Inoko Bayuda bamo ba\u0304kwatyilwe Polo ne balunda nandi mukao. Ba\u0304son\u0303anya kibumbo kya\u0304twala bano banabetu ku baludiki, ke\u0304bela mabila\u2019mba: \u2018Bano bantu i balwana na bulopwe bwa bene Loma!\u2019 Bu\u0304mi bwa Polo ne bwa Temote byobwa\u0304di mu kyaka, o mwanda ba\u0304nyeme\u0304ne ku Belea bufuku."}, {"text_idx": "#000011", "text": "Bantu ba mu Belea ba\u0304di na mutyima wa kusaka kuyuka myanda miyampe, kadi Bangidiki ne Bayuda ba mu Belea ba\u0304itabije. Inoko Bayuda bamo ba\u0304tambile ku Tesalonika mwanda wa kwiya kuleta kavutakanya, Polo wa\u0304nyemena ku Atene. Ba Temote ne Shilasa, ba\u0304shele mu Belea mwanda wa kukomeja banababo. Mwenda mafuku, Polo wa\u0304tumine Temote akajokele ku Tesalonika mwanda wa kukakwasha\u2019ko banababo ba\u0304di balwa na kupangwapangwa kukatampe. Kupwa, Polo wa\u0304tuma Temote akapempule bipwilo bikwabo bivule mwanda wa kwibikankamika."}, {"text_idx": "#000012", "text": "Polo wa\u0304sapwidile Temote amba: \u2018Boba basaka kwingidila Yehova bakapangwapangwa.\u2019 Temote wa\u0304pangilwepangilwe ne kukutwa pa mwanda wa lwitabijo lwandi. Wa\u0304di na nsangaji pa uno mukenga waa\u0304di nao wa kulombola\u2019mba ulamete kudi Yehova."}, {"text_idx": "#000013", "text": "Polo wa\u0304sapwidile bene Fidipai amba: \u2018Nemutumina Temote. Usa kwimufundija mushintulwila kunangila mu bubine, kadi usa kwimufundija mwa kusapwila.\u2019 Polo wa\u0304di ukulupile Temote. Ba\u0304di bengindi bengidila pamo bu balunda mu bula bwa myaka mivule."}, {"text_idx": "#000014", "text": "\u201cNkidipo na muntu mukwabo wa milangwe na yandi ukata mutyima bya binebine ku myanda yenu. Mwanda bakwabo bonso bakimbanga tumweno twa abo bene, ke tumwenopo twa Yesu Kidishitu.\u201d\u200b\u2014Bene Fidipai 2:20, 21"}, {"text_idx": "#000023", "text": "Mwendeji Mupya ne Bana-Bakaji Babidi Bankanka"}, {"text_idx": "#000028", "text": "Bamwikeulu Abasapula Kubutulwa kwa Yesu"}]